NARIADENIE RADY (ES, EURATOM) č. 1972/2005
z 29. novembra 2005,
ktorým sa od 1. júla 2005 upravuje sadzba príspevku do systému dôchodkového zabezpečenia úradníkov a ostatných zamestnancov Európskych spoločenstiev
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Služobný poriadok úradníkov Európskych spoločenstiev a na Podmienky zamestnávania ostatných zamestnancov Spoločenstiev ustanovené v nariadení (EHS, Euratom, ESUO) č. 259/68 (1), a naposledy zmenené a doplnené nariadením (ES, Euratom) č. 723/2004 (2), a najmä na článok 83a a prílohu XII k uvedenému služobnému poriadku,
so zreteľom na návrh Komisie,
keďže:
(1)
V súlade s článkom 13 prílohy XII k služobného poriadku Eurostat predložil 1. septembra 2005 správu o poistno-matematickom hodnotení systému dôchodkového zabezpečenia za rok 2005, ktorá aktualizuje parametre uvedené v tejto prílohe. Z tohto hodnotenia vyplýva, že sadzba príspevku potrebná na zabezpečenie poistno-matematickej rovnováhy systému dôchodkového zabezpečenia je 10,3 % základného platu.
(2)
V súlade s článkom 2 ods. 2 prílohy XII však nesmie úprava účinná od 1. júla 2005 viesť k zvýšeniu príspevku na viac ako 10,25 %.
(3)
Je teda potrebné upraviť sadzbu príspevku potrebnú na zabezpečenie poistno-matematickej rovnováhy systému dôchodkového zabezpečenia úradníkov a ostatných zamestnancov Európskych spoločenstiev do výšky povoleného maxima t. j. 10,25 % základného platu,
PRIJALA TOTO NARIADENIE:
Článok 1
S účinnosťou od 1. júla 2005 je sadzba príspevku uvedená v článku 83 ods. 2 služobného poriadku stanovená na 10,25 %.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. novembra 2005